Z A K L J U Č C I

s 5. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 29. siječnja 2014. godine

*Pitanje:*

*Člankom 65. KU za djelatnost zdravstva i zdravstvenog osiguranja („Narodne novine“ broj 88/13. od 05.07.2013. godine) za medicinsku sestru/tehničara u Prijavno- dojavnoj jedinici – („zdravstveni radnik: (2/3 radnog vremena) – u hitnoj službi) – s osnova posebnih uvjeta rada bio je predviđen dodatak na plaću od 12%.*

*Kolektivni ugovor za djelatnost zdravstva i zdravstvenog osiguranja („Narodne novine“ broj 143/13. od 02.12.2013. godine), koji se primjenjuje od 01. prosinca 2013. godine, u članku 57. ne predviđa dodatak s osnova posebnih uvjeta rada za radno mjesto medicinska sestra/tehničar u Prijavno-dojavnoj jedinici. U Kolektivnom ugovoru navedeni su dodaci za radno mjesto „zdravstveni radnik u zavodima za hitnu medicinu (2/3 radnog vremena na terenu) – 20%“ i za radno mjesto „zdravstveni radnik u primarnoj zdravstvenoj zaštiti – 8%“. Zanima nas na koji dodatak s osnova posebnih uvjeta rada imaju pravo medicinska sestra/tehničar u Prijavno-dojavnoj jedinici u Zavodu za hitnu medicinu?*

**Zaključak broj 26: Povjerenstvo upućuje na Zaključak broj 3 s 1. sjednice Povjerenstva.**

*Pitanje:*

*Članak 57 – U tablici Radna mjesta I. vrste pod točkom 3. određeno je da zdravstveni radnik bez specijalizacije u bolnici ostvaruje pravo na uvećanje plaće za 16%. Pod točkom 7. u istoj tablici utvrđuje se da zdravstveni radnik u ljekarnama ostvaruje pravo na uvećanje plaće od 8%. U koju grupu treba uvrstiti radno mjesto magistra farmacije zdravstvenog radnika zaposlenog u bolnici prilikom određivanja prava na uvećanje plaće s osnova posebnih uvjeta rada?*

**Zaključak broj 27: Magistar farmacije zaposlen u bolnici ima pravo na dodatak na plaću s osnova posebnih uvjeta rada od 16%.**

*Pitanje:*

1. *Na koji dodatak iz članka 57. imaju pravo liječnici specijalisti radiologije koji rade ne odjelu radiologije u bolnici, a između ostalog rade i angiografije, kontrastne rtg pretrage te cor biopsije uz UZV? Koji dodatak ima medicinska sestra koja asistira radiolozima na angiografiji i cor biopsiji?*
2. *Koji dodatak imaju medicinske sestre koje rade na poslovima instrumentiranja van centralnog operativnog trakta, npr. mali kirurški zahvati koji se obavljaju u sali na poliklinici kirurgije, otorinolaringologije i slično?*

**Zaključak broj 28:**

1. **I. Povjerenstvo upućuje na Zaključak broj 17 s 4. sjednice Povjerenstva.**

**II. Medicinska sestra koja ima sklopljen ugovor o radu za radno mjesto na radiologiji ima pravo na dodatak na plaću s osnova posebnih uvjeta rada od 25%.**

1. **Medicinska sestra koja ima sklopljen ugovor o radu za radno mjesto na intenzivnoj skrbi i operacijskoj dvorani (instrumentiranje i anesteziologija) ima pravo na dodatak na plaću s osnova posebnih uvjeta rada od 25%.**

*Pitanje:*

*Može li se ovaj Kolektivni ugovor primijeniti na magistre farmacije ako oni nisu članovi Sindikata zdravstva i zdravstvenog osiguranja nego pripadaju hrvatskom ljekarničkom sindikatu?*

**Zaključak broj 29: Kolektivni ugovor za djelatnost zdravstva i zdravstvenog osiguranja primjenjuje se na prava i obveze iz rada i po osnovi rada radnika u djelatnosti zdravstva i zdravstvenog osiguranja za koja se sredstva u iznosu većem od 50% troškova za plaće i druga materijalna prava radnika osiguravaju u državnom proračunu.**

*Pitanje:*

*Radiolozi u domu zdravlja obavljaju pretrage rtg-dijaskopije, gdje uz zaštitu (pregača, rukavice, naočale i štitnik za vrat) obavljaju pretrage u direktnom kontaktu s pacijentom i aparatom za dijaskopiju. Inženjeri medicinske radiologije imaju dodatak za rad u zoni ionizirajućeg zračenja iako su tada i stalno iza olovnog zaštitnog stakla, za razliku od radiologa u domu zdravlja. Na koji dodatak ima pravo radiolog u domu zdravlja?*

**Zaključak broj 30: Povjerenstvo upućuje na Zaključak broj 17 s 4. sjednice Povjerenstva.**

*Pitanje:*

*U članku 57. u Tabeli s popisom radnih mjesta radnika koji imaju pravo na dodatak s osnova posebnih uvjeta rada nije naveden zdravstveni radnik u laboratoriju. Koliki dodatak s osnova posebnih uvjeta rada pripada zdravstvenim radnicima u medicinsko-biokemijskom laboratoriju te pod kojom oznakom je u Tabeli članka 57. tako dodijeljen dodatak obuhvaćen?*

**Zaključak broj 31: Povjerenstvo upućuje na Zaključak broj 6 točku c) s 1. sjednice Povjerenstva.**

*Pitanje:*

*U Kolektivnom ugovoru piše da glavna sestra ima više 12% u odnosu na dodatak za uvjete rada koji dobivaju zdravstveni radnici u tom odjelu. Na koji način izračunati postotak za glavnu sestru doma zdravlja s višom stručnom spremom?*

**Zaključak broj 32: Povjerenstvo upućuje na Zaključak broj 10 s 3. sjednice Povjerenstva.**

*Pitanje:*

1. *Glavna sestra odjela - Položajni dodatak od 12% dodajemo na uvjete rada koji su viši u odnosu na dodatak za uvjete rada koji dobivaju zdravstveni radnici u tom odjelu. Koliko ima na uvjete rada glavna sestra odjela?*

*Molimo Vas odgovorite na primjeru gl. sestre Kirurgije koja ima odsjek sa 25%, 20%, 14%, 8%.*

1. *Položajni dodatak ne primjenjuje se na radnike kojima je koeficijentom složenosti poslova utvrđen položajni dodatak kao sastavni dio koeficijenta.*

*Zbunjujuća je situacija ako pogledamo tablicu razvrstavanja službenika i namještenika prema jedinstvenim nazivima radnih mjesta i koeficijentima složenosti poslova u javnim službama odnosno zdravstvenim ustanovama.*

*Položaji II. vrste - glavna sestra, zdravstveni djelatnik – voditelj odjela 1,164.*

*Dodaci iz članka 5.7 i ovog članka ne mogu se kumulirati (molimo Vas pojasnite na primjeru).*

1. *Mjesečni fond radnih sati tvori umnožak radnih dana u tekućem mjesecu s 8 sati. Mjesec studeni 01.11.2013. petak blagdan.*

*Da li automatizmom svim radnicima Bolnice a njih je 1200 na dan 01.11. petak, upisujemo u evidenciju rada u rubriku naknada za blagdan 8 sati.*

**Zaključak broj 33:**

1. **Povjerenstvo upućuje na Zaključak broj 22 točku b)II. s 4. sjednice Povjerenstva.**
2. **Povjerenstvo upućuje na Zaključak broj 4 točku a) s 1. sjednice Povjerenstva.**
3. **Povjerenstvo upućuje na Zaključak broj 21 s 4. sjednice Povjerenstva.**